Ha nyár, akkor Erdei Vándortábor!

Kedves Felsősök!

A tavalyi nagysikerű táborunk után idén a **vadregényes Bakony** megismerésére hívunk Benneteket!

Mit mondj otthon, mikor jössz velünk kirándulni? **2021. július 2-től 8-ig.**

Együtt indulunk (valószínűleg tömegközlekedéssel, de ezt még pontosítjuk) és közösen is érkezünk haza!

Bakonybélből, Szent Gellért remeteségének földjéről a Szömörke-patak mentén, a Kerteskői vadregényes szurdok 30-40 méteres sziklafalai között haladva indul bakonyi vándorutunk. Hamarosan meghódítjuk a Bakony legmagasabb csúcsát, a Kőris-hegyet, majd az Odvaskői-barlangot és a Pannon Csillagdát útba ejtve Táborhegyen át érkezünk Huszárokelőpusztára. Hátra van még a Bakonyi „Gyilkos”-tó, a Szárhegyi-kilátó és a Witt Lajos kilátópont, mielőtt a bakonyi csodákkal telve visszaérkezünk Bakonybélbe, a túra végállomására.

Az útvonalról további részleteket a vándortábor honlapján találsz:

<https://www.erdeivandor.hu/utvonalak/erdei-vandortabor-a-bakonyban>

Az útvonal nehézsége: közepes, a teljes táv kb. 72 km-es lesz.

**Csomagszállítás biztosított,** csak a napi legszükségesebbet visszük magunkkal.

Szállásunk 6-10 személyes katonai sátrak lesznek kemping ágyakkal.

Hálózsák, kis és nagy hátizsák, **kényelmes és „betört” túrabakancs**, elemlámpa szükséges. (A többi felszerelést a következő levélben a jelentkezőknek írjuk le).

Étkezés: egyénenként csomagolva reggeli, napközben 3 szendvics, édességgel, gyümölccsel, ropival, este meleg vacsora.

Ha nem ijedsz meg a melegtől, a szúnyogoktól, egy kis izomláztól, izzadástól, a tábori ágyaktól, akkor gyere velünk!

Tábortüzet többször gyújtunk, köztünk lesznek a „gyilkosok”, hívjuk „Pétert és Pált”, métázunk és számháborúzunk is. Az ajándék sosem marad el!...

A tábor díja: **kb. 31.000 Ft** (a pontos összeg az utazástól függ). **Előleget (10.000 Ft) a jelentkezéskor kérjük a jelentkezési lappal együtt.** A fennmaradó összeget május végén kell fizetni készpénzben leadva. A táborba 23 főt tud jelentkezni a jelentkezési sorrend függvényében.

Jelentkezni Ida néninél (30/9040330) és Attila bácsinál (70/6760902) lehet.,

Várunk Mindenkit szeretettel!